LT Europos Sąjungos oficialusis leidinys C 259/8

KOMISIJOS KOMUNIKATAS

dėl 1997 m. pranešimo dėl svarstant prašymus suteikti galimybę susipažinti su dokumentų rinkiniu taikomų vidaus darbo tvarkos taisyklių persvarstymo

(2004/C 259/05)

(tekstas svarbus EEE)

Komisija ragina visas suinteresuotąsias šalis siųsti savo pastabas dėl Komisijos pranešimo dėl galimybės susipažinti su Komisijos dokumentų rinkiniu bylose pagal EB sutarties 81 ir 82 straipsnius, EEE Sutarties 53, 54 ir 57 straipsnius bei Tarybos reglamentą (EB) Nr. 139/2004 taisyklių projekto.

Šios pastabos Komisijai turėtų būti siunčiamos ne vėliau nei po šešių savaičių nuo paskelbimo Europos Sąjungos oficialiajame leidinyje. Paprastai Komisija skelbia gautas pastabas, siekdama sužinoti visuomenės nuomonę. Tačiau galima prašyti, kad pastabos arba jų dalis nebūtų skelbiamos. Jeigu toks yra jūsų pageidavimas, prašome pirmame pastabos puslapyje aiškiai parašyti, kad prašote neleisti plačiajai visuomenei susipažinti su paaiškinimais. Tokiu atveju Komisijai taip pat turėtų būti išsiųstas nekonfidencialus pastabų variantas, kurį ji galėtų paskelbti. Pastabos turėtų būti siunčiamos šiuo elektroninio pašto adresu:

COMP-ACCESS-TO-FILE@cec.eu.int

arba pastabos raštu:

European Commission Directorate-General for Competition Unit A 3 – Enforcement priorities and decision scrutiny Access to file notice B-1049 Brussels

Komisijos pranešimo

dėl galimybės susipažinti su komisijos dokumentų rinkiniu bylose pagal EB sutarties 81 ir 82 straipsnius, EEE sutarties 53, 54 ir 57 straipsnius bei tarybos reglamentą (EB) Nr. 139/2004 taisyklių projektas

I. ĮVADAS IR PRANEŠIMO TURINYS

1. Galimybė susipažinti su Komisijos dokumentų rinkiniu – tai viena iš procesinių garantijų, kuria yra įgyvendinamas šalių lygybės principas ir apsaugoma teisė į gynybą. Galimybė susipažinti su dokumentų rinkiniu yra numatyta Tarybos reglamento (EB) Nr. 1/2003 27 straipsnio 1 ir 2 dalyse (1), Komisijos reglamento (EB) Nr. 773/2004 (toliau – Įgyvendinimo reglamentas) (2) 15 straipsnio 1 dalyje, Tarybos reglamento (EB) Nr. 139/2004 (toliau – Susijungimų reglamentas) (3) 18 straipsnio 1 ir 3 dalyse bei Komisijos reglamento (EB) Nr. 802/2004 (toliau – Susijungimų įgyvendinimo reglamentas) (4)17 straipsnio 1 dalyje. Pagal šias nuostatas, prieš priimdama sprendimus pagal Reglamento Nr. 1/2003 7, 8, 23 straipsnius ir 27 straipsnio 2 dalį bei Susijungimų reglamento 6 straipsnio 3 dalį, 7 straipsnio 3 dalį, 8 straipsnio 2–6 dalis, 14 ir 15 straipsnius, Komisija asmenims, įmonėms arba įmonių asociacijoms, prireikus suteikia galimybę išdėstyti savo nuomonę dėl joms pareikštų prieštaravimų, ir joms yra suteikiama galimybė susipažinti su Komisijos dokumentų rinkiniu, kad būtų visiškai paisoma šalių teisės į gynybą atliekant tyrimą. Šiuo pranešimu numatoma sistema, leidžianti naudotis šiomis nuostatomis nustatyta teise. Šis pranešimas nepažeidžia Bendrijos teismų pateikto tų nuostatų aiškinimo. Šiame pranešime numatyti principai taip pat galioja Komisijai taikant EEE Sutarties 53, 54 ir 57 straipsnius. (5)

2. Ši pirmiau apibūdinta speciali teisė skiriasi nuo bendrosios teisės susipažinti su dokumentais pagal Reglamentą Nr. 1049/2001 (6), kuriai taikomi skirtingi kriterijai bei išlygos ir ja yra siekiama kitų tikslų.

3. Šiame pranešime sąvoka „galimybė susipažinti su dokumentų rinkiniu“ vartojama išimtinai šalių, kurioms Komisija adresuoja pareiškimą dėl prieštaravimų, atžvilgiu. Pirmiau minėtuose reglamentuose ši sąvoka arba sąvoka „galimybė susipažinti su dokumentais“ taip pat vartojama pareiškėjų ir kitų dalyvaujančių šalių atžvilgiu. Tačiau šios situacijos skiriasi nuo įmonių arba asociacijų, kurioms yra adresuojamas pareiškimas dėl prieštaravimų, situacijos, ir todėl „galimybės susipažinti su dokumentų rinkiniu“ apibrėžimas, vartojamas šiame pareiškime, joms netaikomas. Šios susijusios situacijos aptariamos atskirame pranešimo skirsnyje.

4. Šiame pranešime paaiškinama, kas turi galimybę susipažinti su dokumentų rinkiniu. Pranešime taip pat paaiškinama, prie kurios informacijos suteikiama prieiga, kada prieiga suteikiama ir kokios yra galimybės susipažinti su dokumentų rinkiniu įgyvendinimo procedūros. Priešingai, šiame pranešime nesvarstoma galimybė dokumentus pateikti pirmiau nei Komisija pagal Susijungimų reglamentą pareiškia savo prieštaravimus įmonėms (7).

5. Šis pranešimas nuo jo paskelbimo dienos pakeičia 1997 m. Komisijos pranešimą dėl galimybės susipažinti su dokumentų rinkiniu (8). Naujosiose taisyklėse atsižvelgiama į nuo 2004 m. gegužės 1 d. taikytinus teisės aktus, t. y. į pirmiau minėtą Reglamentą Nr. 1/2003, Susijungimų reglamentą, Įgyvendinimo reglamentą ir Susijungimų įgyvendinimo reglamentą, taip pat į 2001 m. gegužės 23 d. Komisijos sprendimą dėl išklausančio pareigūnų įgaliojimų atliekant tam tikrą su konkurencija susijusį tyrimą (9). Tose taisyklėse taip pat atsižvelgiama į naujausią Teisingumo Teismo ir Europos Bendrijų Pirmosios instancijos teismo precedentų teisę (10) ir nuo 1997 m. priimto pranešimo Komisijos parengtą praktiką.

II. GALIMYBĖS SUSIPAŽINTI SU DOKUMENTŲ RINKINIU APIMTIS

A. Kam suteikiama galimybė susipažinti su dokumentų rinkiniu?

6. Galimybė susipažinti su dokumentų rinkiniu, jeigu atliekamas su konkurencija susijęs tyrimas, turi užtikrinti veiksmingą naudojimąsi teise į gynybą Komisijai pateikus prieštaravimus. EB sutarties 81 ir 82 straipsniuose ir Susijungimų reglamente numatytais atvejais minėta galimybė įmonėms arba įmonių asociacijoms, kurioms Komisija skiria savo prieštaravimus (11), suteikiama jų prašymu. Visos tos įmonės arba asociacijos toliau vadinamos „šalimis“.

B. Su kuriais dokumentais susipažinti suteikiama galimybė?

1. Komisijos dokumentų rinkinio turinys

7. „Komisijos dokumentų rinkinys“ atliekant konkurencijos tyrimą (toliau – dokumentų rinkinys) – tai visi dokumentai (12), kuriuos Komisijos Konkurencijos generalinis direktoratas atlikdamas tyrimą yra gavęs, parengęs ir (arba) sukaupęs ir į kuriuos atsižvelgdama Komisija yra pateikusi savo prieštaravimus.

8. Komisija, atlikdama tyrimą pagal Reglamento Nr. 1/2003 20, 21 straipsnius ir 22 straipsnio 2 dalį bei Susijungimų reglamento 12 ir 13 straipsnius, gali surinkti tam tikrą kiekį dokumentų, kurie, kaip išsamiau juos ištyrus paaiškėja, nėra susiję su konkrečios nagrinėjamos bylos turiniu. Tuos dokumentus galima grąžinti įmonei arba asociacijai, iš kurios jie buvo gauti. Dokumentus grąžinus, jie nebelaikomi dokumentų rinkinio dalimi.

2. Dokumentai, su kuriais galimybė susipažinti užtikrinama

9. Šalims turi būti suteikiama galimybė susipažinti su Komisijos dokumentų rinkinyje sukaupta informacija, kad, remdamosi ta informacija, jos galėtų iš esmės pareikšti savo nuomonę dėl parengiamųjų išvadų, kurias Komisija pateikė savo prieštaravimuose. Dėl to šalims bus suteikiama galimybė susipažinti su visais Komisijos dokumentų rinkinį sudarančiais 7 dalyje apibrėžtais dokumentais, išskyrus vidaus naudojimui skirtus dokumentus, atskleidžiančius kitų įmonių verslo paslaptis arba kitokią slaptą informaciją (13).

10. Užtikrinama galimybė susipažinti su nagrinėjimo, kuris buvo pradėtas atliekant tyrimą, rezultatais bei įgaliojimų apimtimi ir nagrinėjimo metodika. Tačiau siekiant apsaugoti intelektinės nuosavybės teises gali tekti imtis atsargumo priemonių.

3. Dokumentai, su kuriais galimybė susipažinti neužtikrinama

3.1. Vidaus naudojimui skirti dokumentai

11. Vidaus naudojimui skirti dokumentai negali būti nei kaltinamaisiais, nei išteisinamaisiais (14). Jie nelaikomi įrodymų, kuriais Komisija gali remtis vertindama bylą, dalimi. Dėl to šalims nebus suteikiama galimybė susipažinti su vidaus naudojimui skirtais Komisijos dokumentų rinkinio (15) dokumentais. Atsižvelgiant į tai, kad tie dokumentai neturi įrodomosios galios, šis galimybės susipažinti su vidaus naudojimui skirtais dokumentais ribojimas nelaikomas trukdymu šalims tinkamai pasinaudoti teise į gynybą (16).

12. Komisijos departamentai nėra įpareigojami rengti jokių susitikimų (17) su šalimis arba kitais asmenimis ar įmonėmis (18) protokolų. Jeigu Komisija nusprendžia rašytis tų susitikimų pastabas, tie dokumentai atspindi Komisijos požiūrį į tai, apie ką buvo kalbama per susitikimus, ir dėl to jie laikomi vidaus naudojimui skirtais dokumentais. Tačiau jeigu asmuo arba atitinkama įmonė sutiko su parengto susitikimo protokolo turiniu, su tokiu protokolu bus galima susipažinti tik tada, kai iš jo bus išbrauktos visos verslo paslaptys arba kita slapta informacija. Toks susitikimo protokolas sudaro įrodymų, kuriais Komisija gali remtis nagrinėdama bylą, dalį. (19)

13. Jeigu pradedamas su tyrimu susijęs nagrinėjimas, Komisijos susirašinėjimas su jos rangovu, kuriame vertinamas rangovo darbas arba kuris siejasi su finansiniais nagrinėjimo aspektais, laikomas vidaus naudojimui skirtais dokumentais ir dėl to galimybė susipažinti su jais nebus suteikiama.

14. Tam tikru atveju vidaus naudojimui skirti dokumentai – tai Komisijos susirašinėjimas su kitomis valdžios institucijomis ir iš tų institucijų gauti vidaus naudojimui skirti dokumentai (ES valstybės narės („valstybė narė“) arba valstybės, kuri nėra Bendrijos narė, institucijos). Dokumentai, su kuriais galimybė susipažinti neužtikrinama, yra šie: — Komisijos susirašinėjimas su valstybės narės konkurencijos institucijomis arba su kita valstybe nare, įskaitant pagal Reglamento Nr. 1/2003 (20) 11 ir 14 straipsnius parengtus dokumentus, — Komisijos susirašinėjimas su kitomis valstybės narės (21) valdžios institucijomis, — Komisijos susirašinėjimas su ELPA priežiūros tarnyba ir ELPA valstybių (22) valdžios institucijomis, — Komisijos susirašinėjimas su valstybių, kurios nėra Bendrijos narės, valstybės institucijomis, įskaitant jų konkurencijos institucijas, ypač jeigu Bendrija su trečiąja šalimi yra sudariusi susitarimą, reglamentuojantį informacijos, kuria keičiamasi, slaptumą (23).

15. Tam tikrais išskirtiniais atvejais galimybė susipažinti su valstybės narės, ELPA priežiūros tarnybos ar ELPA valstybių parengtais dokumentais yra suteikiama, jeigu iš jų išbraukiamos visos verslo paslaptys arba kita slapta informacija. Pirmiau minėtas reikalavimas taikomas, jeigu, pirma, valstybės narės parengtuose dokumentuose pateikiami prieš kitas šalis nukreipti pareiškimai, kuriuos Komisija turi ištirti, arba tie dokumentai tiriamojo proceso įrodymų dalimi laikomi panašiai kaip iš privačių šalių gauti dokumentai. Antra, taip pat bus suteikta galimybė susipažinti su valstybės narės parengtais dokumentais, kurie yra svarbūs Komisijai naudojantis jai suteiktais įgaliojimais susijungimų kontrolės srityje (24). Šios nuostatos taikomos ypač tokiais atvejais: — dokumentams ir informacijai, kuria keičiamasi pagal Reglamento Nr. 1/2003 12 straipsnį, ir Komisijai pagal Reglamento Nr. 1/2003 18 straipsnio 6 dalį teikiamai informacijai, — valstybės narės pagal Reglamento Nr. 1/2003 7 straipsnio 2 dalį paduotiems skundams, — Susijungimų reglamento 9 straipsnio 1 dalyje numatyta, kad „Toliau nurodytomis sąlygomis Komisija gali priimti sprendimą perduoti suinteresuotos valstybės narės kompetentingai institucijai medžiagą apie koncentraciją, apie kurią buvo pranešta. Apie tokį sprendimą nedelsiant pranešama koncentracijoje dalyvaujančioms įmonėms ir kompetentingoms valstybių narių institucijoms.“ Atsižvelgiant į galimybę tiems, kuriems Komisijos prieštaravimai buvo skirti, susipažinti su dokumentų rinkiniu, atitinkamoms šalims suteikiama galimybė pateikti prašymą dėl perdavimo iš nacionalinės institucijos, — Susijungimų reglamento 22 straipsnio 1 dalis numatyta, kad „viena arba daugiau valstybių narių gali prašyti Komisijos patikrinti (...) bet kurią koncentraciją, kuri neveikia Bendrijos mastu (...), bet kuri daro poveikį tarp valstybių narių vykstančiai prekybai arba kelia rimtą grėsmę konkurencijai šį prašymą teikiančios valstybės narės arba valstybių narių teritorijoje“. Šalims bus suteikta galimybė susipažinti su valstybės narės arba valstybių narių, kurios prašo, kad Komisija (25) ištirtų koncentraciją, raštu, — bylų perdavimams pagal EEE Sutarties Protokolo Nr. 23 (26) (dėl priežiūros tarnybų bendradarbiavimo) 11 straipsnio 2 dalį ir Protokolo Nr. 24 (27) (dėl bendradarbiavimo koncentracijų srityje) 10 straipsnio 2 dalį bei prašymams perduoti bylą pagal Protokolo Nr. 24 6 straipsnį.

3.2. Slapta informacija

16. Komisijos dokumentų rinkinyje taip pat gali būti dokumentų su dviejų kategorijų informacija, t. y. su verslo paslaptimis ir kita slapta informacija, galimybė su kuria susipažinti gali būti iš dalies arba visiškai apribota (28). Jeigu įmanoma, bus suteikiama galimybė susipažinti su nekonfidencialiais pirminės informacijos variantais. Jeigu slaptumą galima užtikrinti tik parengus atitinkamos informacijos santraukas, bus sudaryta galimybė susipažinti su santraukomis. Galima susipažinti su visų kitų dokumentų pirminiais variantais.

3.2.1. Verslo paslaptys

17. Jeigu paskelbus informaciją apie įmonės komercinę veiklą pačiai įmonei galėtų būti padaryta didelė žala, ta informacija laikytina verslo paslaptimi (29). Informacija, kurią galima laikyti verslo paslaptimi, – tai su įmonės praktine patirtimi susijusi techninė ir (arba) finansinė informacija, išlaidų įvertinimo metodai, gamybos paslaptys ir procesai, tiekimo šaltiniai, pagaminti ir parduoti kiekiai, užimama rinkos dalis, klientų ir platintojų sąrašai, rinkodaros planai, išlaidų ir kainos struktūra bei pardavimo strategija.

3.2.2. Kita slapta informacija

18. Kategorijai „kita slapta informacija“ priskiriama ne su verslo paslaptimi susijusi informacija, kurią galima laikyti slapta informacija, jeigu ją paskelbus asmeniui arba įmonei būtų padaryta didelė žala. Atsižvelgiant į konkrečias kiekvienos bylos aplinkybes pirmiau minėtą apibrėžimą galima taikyti informacijai, pateikiamai apie įmones, kurios savo konkurentams arba prekybos partneriams, klientams arba tiekėjams gali daryti labai didelį ekonominį ar komercinį spaudimą. Pirmosios instancijos teismas ir Teisingumo Teismas pripažino, kad yra teisėta atsisakyti pirmiau minėtoms įmonėms atskleisti tam tikrų laiškų, kurie buvo gauti iš tų įmonių klientų, turinį, nes leidus susipažinti su jų turiniu tų laiškų autoriams galėtų kilti pavojus susilaukti atsakomųjų priemonių (30). Dėl to sąvoka „kita slapta informacija“ gali apimti informaciją, kuria remdamosi šalys galėtų nustatyti ieškovų tapatybę arba kitas trečiąsias šalis, jeigu jos pagrįstai pageidauja neatskleisti jų tapatybės.

19. „Kitos slaptos informacijos“ kategorija taip pat apima karines paslaptis.

3.2.3. Kriterijai, kad prašymai laikyti informaciją slapta būtų patenkinti

20. Informacija laikoma slapta, jeigu atitinkamas asmuo arba įmonė pateikia prašymą informaciją laikyti slapta ir jeigu Komisija patenkina tą prašymą (31).

21. Slaptumo prašymai turi būti susiję su informacija, kurią būtų galima priskirti pirmiau apibūdintoms verslo paslaptims arba kitai slaptai informacijai. Priežastys, dėl kurių informaciją prašoma paskelbti verslo paslaptimi arba kita slapta informacija, turi būti pagrįstos (32). Slaptumo prašymus paprastai galima pateikti tik dėl tos informacijos, kurią Komisija yra gavusi iš tą informaciją pateikusio asmens arba įmonės, o ne dėl iš kokio nors kito šaltinio gautos informacijos.

22. Su įmone susijusios informacijos, kuri jau yra skelbta už įmonės ribų (jei tai yra grupė – už grupės ribų) arba už asociacijos, kuriai įmonė perdavė tą informaciją, ribų, paprastai negalima laikyti slapta (33). Komercinės svarbos netekusios informacijos, pvz., praėjus tam tikram laikui, nebegalima laikyti slapta. Paprastai Komisija mano, kad daugiau nei 5 metų senumo su šalių apyvarta, pardavimų, užimamos rinkos dalies duomenimis ir panaši informacija nebelaikytina slapta (34).

23. Atliekant tyrimą pagal Sutarties 81 ir 82 straipsnius, informacijai suteikta slaptumo kategorija nekliudo jos paskelbti, jeigu ta informacija būtina numanomam pažeidimui įrodyti (toliau – kaltinamasis dokumentas) arba jeigu ji galėtų išteisinti šalį. Šiuo atveju būtinybė užtikrinti šalių teisę į gynybą suteikiant galimybę susipažinti su kuo daugiau Komisijos dokumentų rinkinio dokumentų gali būti svarbesnė nei poreikis apsaugoti kitų šalių slaptą informaciją (35). Komisija įvertina, ar tos aplinkybės taikytinos kokiai nors konkrečiai padėčiai. Apsisprendžiant dėl informacijos kiekvienos dalies, privaloma įvertinti visus atitinkamus elementus, įskaitant: — informacijos svarbą nustatant, buvo padarytas pažeidimas ar nebuvo ir jos įrodomąją galią, — ar informacija yra privaloma, — galiojantį informacijos jautrumo laipsnį (kiek būtų pažeisti atitinkamo asmens arba įmonės interesai, jeigu informacija būtų paskelbta), — parengtinę nuomonę dėl spėjamo pažeidimo rimtumo. Panašios nuostatos tyrimui taikomos pagal Susijungimų reglamentą, jeigu Komisija mano, kad būtina paskelbti informaciją procedūros reikmėms (36).

24. Jeigu Komisija ketina paskelbti informaciją, atitinkamam asmeniui arba įmonei suteikiama galimybė pateikti nekonfidencialų dokumentų variantą, jei tai informacijai būdinga tokia pati kaip pirminių dokumentų (37) įrodomoji vertė.

C. Kada suteikiama galimybė susipažinti su dokumentų rinkiniu?

25. Prieš paskelbiant Komisijos pareiškimą dėl prieštaravimų šalys neturi teisės susipažinti su dokumentų rinkiniu.

1. Pagal Sutarties 81 ir 82 straipsnius atliekant tyrimą dėl antimonopolinio įstatymo pažeidimo

26. Galimybė susipažinti su dokumentų rinkiniu suteikiama pateikus prašymą ir paprastai vieną kartą, taip pat kai Komisija šalims praneša apie prieštaravimus, siekdama užtikrinti šalių lygybės principo laikymąsi ir apsaugoti jų teisę į gynybą. Dėl to dažniausiai nesuteikiama galimybė susipažinti su kitų šalių atsakymais į Komisijos prieštaravimus. Tačiau prieš priimant oficialų sprendimą šaliai bus suteikta galimybė susipažinti su dokumentais, gautais vėlesniuose administracinės procedūros etapuose pranešus apie prieštaravimus, jeigu tie dokumentai gali būti laikytini naujais įrodymais, susijusiais su teiginiais, kurie prieš tą šalį nukreipti Komisijos pareiškime dėl prieštaravimų.

2. Tyrimą atliekant pagal Susijungimų reglamentą

27. Pranešančiosioms šalims pateikus prašymą, pagal Susijungimų reglamento 18 straipsnio 1 ir 3 dalis ir Susijungimų įgyvendinimo reglamento 17 straipsnio 1 dalį suteikiama galimybė visuose procedūros etapuose susipažinti su Komisijos dokumentų rinkiniu Komisijai apie savo prieštaravimus pranešus dar iki konsultacijų su patariamuoju komitetu.

III. SPECIALŪS KLAUSIMAI DĖL IEŠKOVŲ IR KITŲ DALYVAUJANČIŲ ŠALIŲ

28. Šis skirsnis skirtas padėtims, kai Komisija gali arba turi suteikti galimybę ieškovui, jeigu atliekamas tyrimas dėl antimonopolinio įstatymo pažeidimo, ir kitoms dalyvaujančioms šalims, jeigu atliekamas susijungimo tyrimas, susipažinti su tam tikrais Komisijos dokumentų rinkinio dokumentais. Nepaisant antimonopoliniuose įstatymuose arba Susijungimų įgyvendinimo reglamente (38) vartojamų formuluočių, pirmiau minėtos dvi padėtys skiriasi – taikymo srities, laiko pasirinkimo ir šalių teisių atžvilgiu – nuo galimybės susipažinti su dokumentų rinkiniu, kaip apibrėžta pirmesniame šio pranešimo skirsnyje.

A. Dokumentų suteikimas ieškovams atliekant tyrimą dėl antimonopolinio įstatymo pažeidimo

29. Pirmosios instancijos teismas nutarė (39), kad ieškovai neturi tokių pačių teisių ir garantijų kaip šalys, dėl kurių atliekamas tyrimas. Dėl to ieškovai negali reikalauti teisės, kad jiems būtų suteikta galimybė susipažinti su dokumentų rinkiniu, kaip yra nustatyta šalims (plg. pirmiau minėtas 2 ir 6 dalis).

30. Tačiau ieškovas, kuriam pagal Įgyvendinimo reglamento 7 straipsnio 1 dalį buvo pranešta apie Komisijos ketinimą atmesti jo skundą (40), gali prašyti suteikti jam galimybę susipažinti su dokumentais, kuriais remdamasi Komisija atliko pradinį įvertinimą (41). Ieškovui suteikiama viena galimybė susipažinti su tais dokumentais, jeigu išsiunčiamas laiškas, kuriuo jam pranešama apie Komisijos ketinimą atmesti jo skundą.

31. Ieškovai neturi teisės reikalauti, kad jiems būtų leidžiama susipažinti su verslo paslaptimis arba kita slapta informacija, kurią Komisija yra gavusi atlikdama savo tyrimą (42).

B. Dokumentų pateikimas kitoms atliekant susijungimo tyrimą dalyvaujančioms šalims

32. Pagal Susijungimų įgyvendinimo reglamento 17 straipsnio 2 dalį galimybė susipažinti su dokumentų rinkiniu atliekant susijungimo tyrimą, jeigu pateikiamas prašymas, taip pat suteikiama kitoms dalyvaujančioms šalims, kurioms buvo pranešta apie prieštaravimus, jeigu toms šalims būtina pranešti, kad jos galėtų parengti savo pastabas.

33. Tos kitos dalyvaujančios šalys – tai siūlomos koncentracijos subjektai, išskyrus pranešančiąsias šalis, pvz., pardavėją ir įmonę koncentracijos subjektą (43).

IV. GALIMYBĖS SUSIPAŽINTI SU DOKUMENTŲ RINKINIU ĮGYVENDINIMO PROCEDŪRA

A. Parengiamoji procedūra

34. Kiekvienas asmuo, kuris informaciją arba pastabas pateikia vienu iš toliau nurodytų atvejų ar vėliau ta pačia tvarka Komisijai teikia papildomos informacijos, yra įpareigojamas aiškiai pažymėti visą medžiagą, kurią jis laiko slapta, nurodyti jos slaptumo priežastį ir iki Komisijos nustatyto laiko įteikti nekonfidencialios medžiagos variantą, kad būtų galima sužinoti to asmens nuomonę (44): a) atliekant tyrimą dėl antimonopolinio įstatymo pažeidimo: — Komisijos pareiškimo dėl prieštaravimų adresatui, kad būtų sužinota jo nuomonė apie prieštaravimus (45), — ieškovui, kad būtų sužinota jo nuomonė apie prieštaravimus (46), — visiems juridiniams arba fiziniams asmenims, kurie pareiškė pageidaują būti išklausyti ir įrodė turį pagrįstų interesų arba kuriuos Komisija paprašė išdėstyti savo nuomonę, ją pateikiant raštu ar išdėstant per žodinį svarstymą (47), — ieškovui, kad jis pareikštų savo nuomonę apie Komisijos raštą, kuriuo ieškovui pranešama apie Komisijos ketinimą atmesti skundą (48); b) atliekant susijungimo tyrimą — pranešančiosioms šalims arba kitoms dalyvaujančioms šalims, kad būtų pateikta jų nuomonė dėl Komisijos prieštaravimų, kurie buvo paskelbti, kad būtų galima priimti sprendimą dėl prašymo leisti nukrypti nuo koncentracijos sustabdymo, kuris turi nepalankios įtakos vienai arba daugiau iš tų šalių, arba dėl tam klausimui skirto laikinojo sprendimo (49), — pranešančiosioms šalims, kurioms Komisija skiria pareiškimą dėl prieštaravimų, kitoms dalyvaujančioms šalims, kurioms buvo pranešta apie tuos prieštaravimus, arba šalims, kurioms Komisija skyrė prieštaravimus, siekdama, kad būtų skirta bauda arba periodiškai mokamos baudos, pateikiant jų pastabas dėl prieštaravimų (50), — trečiajam asmeniui, kuris prašėsi būti išklausytas, arba bet kokiam kitam fiziniam arba juridiniam asmeniui, kurį Komisija paprašė pareikšti savo nuomonę, ją išdėstant raštiškai arba per žodinį svarstymą (51), — kiekvienam asmeniui, kuris informaciją pateikia pagal Susijungimų reglamento 11 straipsnį.

35. Be to, Komisija gali reikalauti, kad įmonės (52), jeigu jos teikia arba pateikė dokumentus, visais atvejais nurodytų dokumentus arba jų dalis, kurias tos įmonės laiko turinčiomis verslo paslapčių arba kitos joms priklausančios slaptos informacijos, ir nustatyti įmones, kurių atžvilgiu tie dokumentai turi būti laikomi slaptais (53).

36. Komisija, siekdama, kad greičiau būtų svarstomi pirmiau 35 dalyje minimi slaptumo prašymai, gali nustatyti laiką, per kurį įmonės: i) pagrindžia slaptumo prašymą kiekvieno atskiro dokumento arba jo dalies atžvilgiu; ii) Komisijai pateikia nekonfidencialių dokumentų, kuriuose su slapta informacija susijęs tekstas yra išbrauktas, variantą (54). Atliekant antimonopolinio įstatymo pažeidimo tyrimą, atitinkamos įmonės per pirmiau minėtą laiką taip pat pateikia kiekvienos išbrauktos informacijos dalies glaustą aprašymą (55).

37. Nekonfidencialūs variantai ir išbrauktos informacijos aprašymai turi būti parengti taip, kad visoms šalims būtų suteikiama galimybė susipažinti su dokumentų rinkiniu, idant jos galėtų nuspręsti, ar išbraukta informacija galėtų būti svarbi šalies gynybai, ir, atsižvelgiant į tai, ar yra pakankamo pagrindo Komisijos prašyti suteikti galimybę susipažinti su informacija, kuri buvo paskelbta esanti slapta.

B. Slaptai informacijai taikoma tvarka

38. Atliekant antimonopolinio įstatymo pažeidimo tyrimą, jeigu įmonės nesilaiko pirmesnių 34–36 dalių nuostatų, Komisija gali tarti, kad atitinkamuose dokumentuose arba pareiškimuose nėra slaptos informacijos (56). Dėl to Komisija laikosi nuomonės, jog įmonė neprieštarauja, kad atitinkami dokumentai arba pareiškimai būtų paskelbti be jokių apribojimų.

39. Atliekant antimonopolinio įstatymo pažeidimo tyrimą ir tyrimą pagal Susijungimų reglamentą, jeigu tam tikras asmuo arba įmonė pirmiau 34–36 dalyse nustatytas sąlygas turėtų atitikti tų sąlygų taikymo apimtimi, Komisija: — laikinai patenkina prašymus, kurie laikomi pagrįstais. Bet kokiu atveju Komisija išlaiko teisę vėlesniais atvejo svarstymo etapais iš naujo svarstyti savo parengtinį įvertinimą, arba — atitinkamam asmeniui arba įmonei praneša, jog ji visiškai arba iš dalies nesutinka patenkinti slaptumo prašymo, jeigu nėra jokios abejonės, kad prašymas nepagrįstas.

40. Komisija gali visiškai arba iš dalies pakeisti savo laikiną sprendimą patenkinti slaptumo prašymą.

41. Jeigu Konkurencijos generalinis direktoratas iš pat pradžių nepritaria slaptumo prašymui arba jeigu direktoratas mano, kad laikinai patenkintą slaptumo prašymą reikėtų panaikinti, ir tą padarius būtų atskleidžiama informacija, direktoratas atitinkamam asmeniui arba įmonei suteikia galimybę išdėstyti savo nuomonę. Tokiais atvejais Konkurencijos generalinis direktoratas asmeniui arba įmonei raštiškai praneša apie savo ketinimą atskleisti informaciją, nurodo atskleidimo priežastis ir nustato laiką, per kurį ta įmonė direktoratui gali raštiškai išdėstyti savo nuomonę. Jeigu išdėsčius tą nuomonę dėl slaptumo prašymo išlieka nesutarimų, reikalą sprendžia išklausantis pareigūnas, atsižvelgdamas į Komisijos išklausančiam pareigūnui suteiktų įgaliojimų apimtį (57).

42. Jeigu yra galimybė, kad didelę ekonominę arba komercinę įtakos savo konkurentams ar prekybos partneriams, klientams arba tiekėjams galinti daryti įmonė prieš juos imsis atsakomųjų veiksmų dėl to, kad atliekant tyrimą jie bendradarbiavo su Komisija (58), Komisija užtikrina autorių anonimiškumą suteikdama galimybę susipažinti su nekonfidencialiu atitinkamų atsakymų variantu arba jų santrauka (59). Prašymas užtikrinti anonimiškumą atsižvelgiant į pirmiau minėtą padėtį ir anonimiškumo prašymas pagal Komisijos pranešimo dėl skundų svarstymo (60) 81 punktą svarstomas pagal pirmesnes 39–41 dalis.

C. Galimybės susipažinti su dokumentų rinkiniu užtikrinimas

43. Komisija gali nustatyti, kad galimybė susipažinti su dokumentų rinkiniu užtikrinama vienu iš toliau numatytų būdų, tačiau deramai atsižvelgiant technines šalių galimybes: — pastoviosios atminties kompaktiniu (-iais) disku (-ais)(CD-ROM) arba bet kokia kita elektronine duomenų laikmena, kurią gali būti įmanoma naudoti ateityje, — prieinamų spausdintinių dokumentų rinkinio, kuris joms buvo atsiųstas paštu, kopijomis, — pakviečiant šalis atvykti į Komisijos patalpas ir susipažinti su prieinamu dokumentų rinkiniu. Komisija gali pasirinkti bet kokį šių būdų derinį.

44. Kad būtų lengviau pasinaudoti galimybe susipažinti su dokumentų rinkiniu, šalims bus įteikiamas išskaičiuojamasis dokumentų sąrašas, kuriame, kaip nustatyta pirmesnėje 7 dalyje, nurodomas Komisijos dokumentų rinkinio turinys.

45. Suteikiama galimybė susipažinti su Komisijos dokumentų rinkinyje esančiais įrodymais jų pirmine forma: Komisija nėra įpareigojama pateikti išverstus rinkinio dokumentus (61).

46. Jeigu šalis mano, kad, jai suteikus galimybę susipažinti su dokumentų rinkiniu, ji savo gynybos reikmėms privalo susipažinti su specialia neprieinama informacija, ta šalis dėl tos informacijos Komisijai gali įteikti motyvuotą prašymą. Jeigu Konkurencijos generalinis direktoratas nepatenkina šalies prašymo, ji motyvuotą prašymą gali pateikti išklausančiam pareigūnui atsižvelgi į taikomą išklausančio pareigūno įgaliojimų apimtį (62).

47. Galimybė susipažinti su dokumentų rinkiniu pagal šį pranešimą suteikiama, jeigu yra vykdoma sąlyga, kad šitaip gautą informaciją galima naudoti tik teisminiam arba administraciniam tyrimui, siekiant, kad Bendrijos konkurencijos taisyklės ginčijamu klausimu būtų taikomos atitinkamam administraciniam tyrimui (63). Jeigu informacija naudojama kitoms reikmėms ir jeigu dalyvauja pašalinis advokatas, Komisija apie incidentą gali pranešti advokatų tarybai, kad incidente dalyvavusiam advokatui būtų taikomos drausminės priemonės.

48. Šio C skirsnio taisyklės, išskyrus 44 ir 46 dalis, vienodai taikomos ir ieškovams (jeigu atliekamas antimonopolinio įstatymo pažeidimo tyrimas), ir kitoms dalyvaujančioms šalims (jeigu atliekamas susijungimo tyrimas suteikiant galimybę susipažinti su dokumentais).

(1) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1).

(2) 2004 m. balandžio 7 d. Komisijos reglamentas (EB) Nr. 773/2004 dėl tyrimo, kurį Komisija atlieka pagal EB sutarties 81 ir 82 straipsnius (OL L 123, 2004 4 27, p. 18).

(3) 2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB susijungimų reglamentas) (OL L 24, 2004 1 29, p. 1).

(4) 2004 m. balandžio 7 d. Komisijos reglamentas (EB) Nr. 802/2004, įgyvendinantis Tarybos reglamentą (EB) Nr. 139/2004 dėl koncentracijų tarp įmonių kontrolės (OL L 133, 2004 4 30, p. 1. Pataisytas OL L 172, 2004 5 6, p. 9).

(5) Todėl šio pranešimo nuorodomis į 81 ir 82 straipsnius taip pat nurodoma į EEE Sutarties 53 ir 54 straipsnius.

(6) 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).

(7) Šis klausimas aptariamas Konkurencijos generalinio direktorato dokumente „DG COMP Geriausia EB susijungimų kontrolės tyrimų patirtis“, kuris yra pateiktas Konkurencijos generalinio direktorato žiniatinklyje:

http://europa.eu.int/comm/konkurencija/index_en.html.

(8) Komisijos pranešimas dėl vidaus darbo tvarkos taisyklių svarstant prašymą suteikti galimybę susipažinti su dokumentų rinkiniu EB sutarties 85 ir 86 straipsniuose (dabar 81 ir 82 straipsniai), EAPB sutarties 65 ir 66 straipsniuose ir Tarybos reglamente (EEB) Nr. 4064/89 numatytais atvejais (OL C 23, 1997 1 23, p. 3).

(9) OL L 162, 2001 6 19, p. 21.

(10) Ypač bendras bylas T-25/95 et al., Cimenteries CBR SA ir kiti prieš Komisiją, 2000, ECR II-0491.

(11) Plg. Įgyvendinimo reglamento 15 straipsnio 1 dalį, Susijungimų reglamento 18 straipsnio 3 dalį ir Susijungimų įgyvendinimo reglamento 17 straipsnio 1 dalį.

(12) Šiame pranešime sąvoka „dokumentas“ taikoma visoms informavimo paramos formoms nepaisant laikmenos tipo. Ši sąvoka taip pat apima visus elektroninius duomenų laikymo įtaisus, kuriuos galima gauti arba kurie buvo gauti.

(13) Plg. Reglamento Nr. 1/2003 27 straipsnio 2 dalį, Įgyvendinimo reglamento 15 straipsnio 2 dalį bei 16 straipsnio 1 dalį ir Susijungimų įgyvendinimo reglamento 17 straipsnio 3 dalį. Tos išimtys taip pat paminėtos bylos T-7/89, Hercules Chemicals prieš Komisiją, 1991, ECR II-1711, 54 dalyje. Teismas nusprendė, kad vien Komisija negali nuspręsti, kurie dokumentų rinkinio dokumentai galėtų būti naudingi gynybai (plg. bylos T-30/91 Solvay prieš Komisiją, 1995, ECR II-1775, 81–86 dalis ir bylos T-36/91 ICI prieš Komisiją, 1995, ECR II-1847, 91–96 dalis).

(14) Vidaus naudojimui skirti dokumentai – tai Komisijos tarnybų arba kitų valstybės institucijų parengti projektai, nuomonės, memorandumai arba pastabos.

(15) Plg. Reglamento Nr. 1/2003 27 straipsnio 2 dalį, Įgyvendinimo reglamento 15 straipsnio 2 dalį ir Susijungimų įgyvendinimo reglamento 17 straipsnio 3 dalį.

(16) Plg. pirmiau 1 dalį.

(17) Plg. 2003 m. rugsėjo 30 d. sprendimo dėl bendrų bylų T-191/98 ir T-212/98–T-214/98 Atlantic Container Line ir kiti prieš Komisiją (TACA), dar nepaskelbto, 349–359 dalis.

(18) Šiame pranešime sąvoka „įmonė“ apima ir įmones, ir įmonių asociacijas. Sąvoka „asmuo“ apima fizinius ir juridinius asmenis. Daugelis įmonių kartu yra juridinis asmuo ir įmonė; šiuo atveju joms taikomos abi sąvokos. Tas pats taikoma tuo atveju, kai fizinis asmuo yra įmonė, apibrėžta 81 ir 82 straipsniuose. Atliekant susijungimo tyrimą, taip pat turi būti atsižvelgiama į Susijungimų reglamento 3 straipsnio 1 dalies b punkte nurodytus asmenis net jei jie būtų fiziniai asmenys. Šio pranešimo 34–42 dalyse tiems asmenims taikoma sąvoka „įmonė“. Jeigu asmens juridinio statuso neturinčios įmonės, kurios taip pat nelaikomos įmonėmis, dalyvauja Komisijos konkurencijos tyrime, Komisija prireikus mutatis mutandis taiko šiame pranešime nustatytus principus.

(19) Pareiškimai pateikti pagal Reglamento 1/2003 19 straipsnį ar 20 straipsnio 2 dalies e punktą arba pagal Susiliejimų reglamento 13 straipsnio 2 dalies e punktą taip pat paprastai priklauso dokumentų, su kuriais užtikrinama galimybė susipažinti, kategorijai (žr. 9 pastraipą aukščiau).

(20) Plg. Reglamento Nr. 1/2003 27 straipsnio 2 dalį.

(21) Plg. Pirmosios instancijos teismo sprendimo bylose T-134/94 et al NMH Stahlwerke ir kiti prieš Komisiją, 1997, ECR II-2293, 36 dalį ir bylos T-65/89, BPB Industries and British Gypsum, 1993, ECR II-389, 33 dalį.

(22) Šiame pranešime sąvoka „ELPA valstybės“ apima ELPA valstybes, kurios yra EEE Sutarties šalys.

(23) Pvz., Europos bendrijų susitarimo su Jungtinių Amerikos Valstijų Vyriausybe dėl jų konkurencijos įstatymų taikymo VIII.2 straipsnyje (OL Nr. L 95, 1995 4 27, p. 45) nustatyta, kad jai pagal susitarimą pateikta slapta informacija turi būti „kuo geriau“ apsaugota. Tame straipsnyje nustatomas Komisijai privalomas tarptautinės teisės įpareigojimas.

(24) Tuose dokumentuose taip pat galima pateikti įrodymus arba pareiškimus, dėl kurių tuos dokumentus būtų galima priskirti pirmiau minėtai pirmajai kategorijai.

(25) Panašios nuostatos taikomos perduodant klausimą prieš pranešant apie koncentraciją pranešančiųjų šalių prašymu pagal Susijungimų reglamento 4 straipsnio 4 ir 5 dalis.

(26) Paskutinės pataisos pagal EEE Jungtinio Komiteto ... sprendimą ... .

(27) Paskutinės pataisos pagal EEE Jungtinio Komiteto 2004 m. birželio 8 d. sprendimą Nr. 78/2004.

(28) Plg. Įgyvendinimo reglamento 16 straipsnio 1 dalį ir Susijungimų įgyvendinimo reglamento 17 straipsnio 3 dalį; bylos T-7/89 Hercules Chemicals NV prieš Komisiją, 1991, ECR II-1711, 54 dalį; bylos T-23/99, LR AF 1998 A/S prieš Komisiją, 2002, ECR II-1705, 170 dalį.

(29) 1996 m. rugsėjo 18 d. sprendimas byloje T-353/94, Postbank NV prieš Komisiją, 1996, ECR II-921, 87 dalis.

(30) Bendrijos teismai savo nuomonę šiuo klausimu paskelbė bylose dėl tariamo piktnaudžiavimo dominuojančia padėtimi (EB Sutarties 82 straipsnis) (byla T-65/89, BPB Industries and British Gypsum, 1993, ECR II-389; ir byla C-310/93P, BPB Industries and British Gypsum, 1995, ECR I-865) ir susijungimų bylose (bylos T-221/95 Endemol prieš Komisiją, 1999, ECR II-1299, 69 dalis, ir bylos T-5/02 Laval prieš Komisiją, 2002, ECR II-4381, 98 dalis et seq.).

(31) Žr. toliau 38 dalį.

(32) Žr. toliau 34 dalį.

(33) Tačiau verslo paslaptys arba kita slapta informacija, kurią verslui arba profesinėms asociacijoms perduoda jų nariai, nepraranda slaptumo kategorijos trečiųjų šalių atžvilgiu ir dėl to jos negalima perduoti ieškovams. Plg. bendrųjų bylų 209–215 ir 218/78, Fedetab, 1980, ECR 3125, 46 dalį.

(34) Žr. toliau 34–37 dalis dėl įmonės prašymo leisti susipažinti su slapta informacija.

(35) Plg. Reglamento Nr. 1/2003 27 straipsnio 2 dalį ir Įgyvendinimo reglamento 15 straipsnio 3 dalį.

(36) Susijungimų įgyvendinimo reglamento 18 straipsnio 1 dalis.

(37) Plg. toliau 41 dalį.

(38) Plg. Įgyvendinimo reglamento 8 straipsnio 1 dalį, kurioje kalbama apie ieškovų „galimybę susipažinti su dokumentais“, ir Susijungimų įgyvendinimo reglamento 17 straipsnio 2 dalį, kurioje kalbama apie kitų suinteresuotų šalių „galimybę susipažinti su dokumentais tiek, kiek ta galimybė reikalinga toms šalims savo pastaboms parengti“.

(39) Žr. bylos T-17/93 Matra-Hachette SA prieš Komisiją, 1994, ECR II-595, 34 dalį. Teismas nusprendė, kad trečiosios šalies teisės, kaip nustatyta 1962 m. vasario 6 d. Tarybos reglamento Nr. 17 19 straipsnyje (dabar pakeistas Reglamento Nr. 1/2003 27 straipsniu), buvo apribotos suteikiant joms galimybę dalyvauti administracinėje procedūroje.

(40) Pagal Įgyvendinimo reglamento 7 straipsnio 1 dalį išsiųstu raštu.

(41) Plg. Įgyvendinimo reglamento 8 straipsnio 1 dalį.

(42) Plg. Įgyvendinimo reglamento 8 straipsnio 1 dalį.

(43) Plg. Susijungimų įgyvendinimo reglamento 11 straipsnio b punktą.

(44) Plg. Įgyvendinimo reglamento 16 straipsnio 2 dalį ir Susijungimų įgyvendinimo reglamento 18 straipsnio 2 dalį.

(45) Pagal Įgyvendinimo reglamento 10 straipsnio 2 dalį.

(46) Pagal Įgyvendinimo reglamento 6 straipsnio 1 dalį.

(47) Pagal Įgyvendinimo reglamento 13 straipsnio 1 ir 3 dalis.

(48) Pagal Įgyvendinimo reglamento 7 straipsnio 1 dalį.

(49) Susijungimų įgyvendinimo reglamento 12 straipsnis.

(50) Susijungimų įgyvendinimo reglamento 13 straipsnis.

(51) Pagal Susijungimų įgyvendinimo reglamento 16 straipsnį.

(52) Atliekant susijungimo tyrimą, šioje ir toliau pateikiamoje dalyje nustatyti principai taip pat taikomi Susijungimų reglamento 3 straipsnio 1 dalies b punkte nurodytiems asmenims, žr. pirmiau 18 išnašą.

(53) Plg. Įgyvendinimo reglamento 16 straipsnio 3 dalį ir Susijungimų įgyvendinimo reglamento 18 straipsnio 3 dalį.

(54) Plg. Įgyvendinimo reglamento 16 straipsnio 3 dalį ir Susijungimų įgyvendinimo reglamento 18 straipsnio 3 dalį.

(55) Plg. Įgyvendinimo reglamento 16 straipsnio 3 dalį.

(56) Plg. Įgyvendinimo reglamento 16 straipsnį.

(57) Plg. 2001 m. gegužės 23 d. Komisijos sprendimo 2001/462/EB dėl išklausančių pareigūnų įgaliojimų apimties atliekant tam tikrą konkurencijos tyrimą 9 straipsnį (OL L 162, 2001 6 19, p. 21).

(58) Plg. pirmiau 18 dalį.

(59) Plg. bylos T-5/02, Tetra Laval prieš Komisiją, 2002, ECR II-4381, 98, 104 ir 105 dalis.

(60) Komisijos pranešimas dėl skundų svarstymo, kurį Komisija atlieka pagal EB sutarties 81 ir 82 straipsnius (OL C 101, 2004 4 27, p. 65).

(61) Plg. bylos T-25/95 et al. Cimenteries 635 dalį.

(62) Plg. Sprendimo 2001/462/EB 8 straipsnį.

(63) Plg. Įgyvendinimo reglamento 15 straipsnio 4 dalį bei 8 straipsnio 2 dalį ir Susijungimų įgyvendinimo reglamento 17 straipsnio 4 dalį.